Kedves Gólya!

Ha átvészelted az 5 király háborúját, ha túlélted Voldemort rémuralmát, ha az Egy Gyűrű sem taszított sötétségbe, és még a felvételid is sikerült a PPK-ra, akkor már fél sikered van!

A nyár végén ugyanis gólyatársaiddal átélheted a hamisítatlan fantasy-feelinget a **FantasΨ Camp-ben**, ahol még egy kifejlett hegyi trollal sem kell megküzdened ahhoz, hogy örök barátságokat köss. Küldetések tucatjai várnak rátok, együtt járhatjátok be a legmélyebb sárkánylakta barlangokat, a hegyek csúcsain kereshettek griff fészkeket, lovagi tornákon bizonyíthatjátok rátermettségeteket, és tiltott folyosókon futhattok össze a PPK szellemeivel.

A gólyatábor helyszínét egyelőre még a Tekergők Térképe sem fedi fel, elég annyit tudnod, hogy **2016. augusztus 31**-én találkozunk a **Keleti** Boszorkány uralta **Pályaudvaron**. Onnan indul a PPK-expressz, amivel eljuthatsz nyarad legfantasztikusabb hetének helyszínére, méghozzá a legkiválóbb kalandmesterek vezetésével.

Ha már évek óta tapasztalt kalandozóként járod Középföldét, vagy ha még ki sem tetted a lábadat a Megyéből, akkor is tarts velünk ezen a különleges utazáson, és jelentkezz a táborba - hiszen a Fehér Nyúl elindult, és ti máris késésben vagytok!

A táborig még pont annyi időd van, hogy ellátogass az Abszol-útra beszerezni a legvarázslatosabb kellékeket, hogy kifényesítsd a kardod, hogy felöltsd az abbitacél sodronyinged, és hogy előkotord a pincéből az ősi mágusok porlepte fóliánsait.

Jelentkezésedet követően várd türelemmel a kalandmesterek hollóját, akik ellátnak téged további hasznos infókkal.

Jelentkezéssel, utazással kapcsolatos további tudnivalók hamarosan érkeznek, kövesd figyelemmel a HÖK honlapját (www.ppkhok.elte.hu) és Facebook oldalát (https://www.facebook.com/elteppkhok).